Komisijos reglamentas (EB) Nr. 500/2003
2003 m. kovo 19 d.
dėl laikotarpių, kuriais tam tikri grūdų ir ryžių produktai gali likti pagal muitinės kontrolės tvarką dėl išankstinio grąžinamųjų išmokų mokėjimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1666/2000 [2], ypač į jo 13 straipsnio 11 dalį,
atsižvelgdama į 1995 m. gruodžio 22 d. Tarybos reglamentą (EB) Nr. 3072/95 dėl bendro ryžių rinkos organizavimo [3] su paskutiniais pakeitimais, padarytais Komisijos reglamentu (EB) Nr. 411/2002 [4], ypač į jo 13 straipsnio 15 dalį,
kadangi:
(1) 1999 m. balandžio 15 d. Komisijos reglamentas (EB) Nr. 800/1999, nustatantis bendrąsias išsamias eksporto grąžinamųjų išmokų sistemos taikymo žemės ūkio produktams taisykles [5], su paskutiniais pakeitimais, padarytais Reglamentu 444/2003 [6], apriboja išankstinio grąžinamosios išmokos nustatymo trukmę laikotarpiu, likusiu iki eksporto licencijų galiojimo pabaigos. Ši nuostata vykdytojams, užsiimantiems grūdais ir ryžiais, gali kelti tiekimo problemų tuo laikotarpiu, kai keičiasi prekybos metai, o taip pat trukdyti reguliariam grūdų ir ryžių produktų tiekimui tradiciniams klientams. Dėl to grūdų ir ryžių sektoriams turėtų būti patvirtintos specialios priemonės.
(2) 1976 m. vasario 25 d. Komisijos reglamente (EEB) Nr. 413/76 dėl laikotarpio, kuriuo tam tikri grūdų produktai gali likti muitinės priežiūroje laukiant išankstinio grįžtamųjų išmokų mokėjimo, sutrumpinimo [7] su paskutiniais pakeitimais, padarytais Reglamentu (EEB) Nr. 1873/82 [8], numatytas specialus laikotarpis salyklui. Šis produktas turėtų būti įtrauktas į specialią tvarką, nustatytą grūdams, o Reglamentas (EEB) Nr. 413/76 turėtų būti panaikintas.
(3) Grūdų vadybos komitetas nepateikė nuomonės per jo pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
1. Nepaisant Reglamento (EB) Nr. 800/1999 28 straipsnio 6 dalies, Reglamento (EEB) Nr. 1766/92 1 straipsnio 1 dalies a ir b punktuose nurodyti produktai, išskyrus kukurūzus ir sorgą, gali likti muitinės priežiūroje laukiant jų perdirbimo iki rugsėjo 30 d. eksporto licencijų, kurių galiojimas baigiasi liepos ar rugpjūčio mėn., atveju.
Kukurūzai ir sorgas gali likti muitinės priežiūroje laukiant jų perdirbimo iki lapkričio 30 d., eksporto licencijų, kurių galiojimas baigiasi spalio mėn., atveju.
2. Nepaisant Reglamento (EB) Nr. 800/1999 28 straipsnio 6 dalies, Reglamento (EB) Nr. 3072/95 1 straipsnio 1 dalies a punkte nurodyti žaliaviniai ryžiai, klasifikuojami KN 1006 pozicijoje, gali likti muitinės priežiūroje laukiant jų perdirbimo iki spalio 30 d. eksporto licencijų, kurių galiojimas baigiasi rugsėjo mėn., atveju.
2 straipsnis
Reglamentas (EEB) Nr. 413/76 panaikinamas.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas mokėjimo deklaracijoms, priimtoms nuo 2003 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. kovo 19 d.